## La Generalitat lamenta que el Ministeri haja sostingut durant més d’un any el projecte inviable de la dessaladora de Torrevieja en sòl protegit per Xarxa Natura 2000

*** La Confederació Hidrogràfica del Segura coneixia que no podia situar una de les basses previstes en el projecte de la dessaladora de Torrevieja en sòl protegit
* La Generalitat ja ha proposat una nova ubicació alternativa en Hurchillo que complix amb els criteris tècnics, té la mateixa cota i no suposa més cost**

La Generalitat Valenciana lamenta profundament que la Confederació Hidrogràfica del Segura (CHS) haja mantingut durant més d’un any un projecte inviable des del punt de vista ambiental, al pretendre situar part del projecte de la dessaladora de Torrevieja en terrenys protegits per la Xarxa Natura 2000, la qual cosa ha generat un bloqueig tècnic i legal que ara es pretén atribuir falsament a la Generalitat.

El secretari autonòmic de Medi Ambient, Raúl Mérida, ha afirmat que la CHS sabia des de 2023 que no podia situar una de les dos basses previstes en el projecte de la dessaladora de Torrevieja en sòl protegit, i ha remarcat que “no solament és una irresponsabilitat, és una mentida continuada a regants i ciutadans”.

“Des de la Generalitat hem treballat per a buscar solucions i ja els hem proposat una nova ubicació alternativa a Hurchillo, que complix amb els criteris tècnics, té la mateixa cota i no suposa més cost. El que no permetrem és que s’infringisca la legalitat ambiental ni que s’use l’aigua com a ferramenta política”, ha puntualitzat.

A més, ha recordat que va ser ell mateix qui, fa tres setmanes, va advertir públicament del problema amb la bassa i es va comprometre a oferir solucions. “És indignant que es culpe la Generalitat de bloquejar l’aigua, quan és el Govern central qui fa anys que no actua i ara pretén imposar conduccions il·legals, és una mostra més de l’ús partidista i sectari que fa de l’aigua,” ha afegit Raúl Mérida.

Per la seua part, la directora general d’Aigua, Sabina Goretti Galindo, ha denunciat la injustificable demora de cinc anys, anunciada esta setmana pel secretari d’Estat de Medi Ambient, Hugo Morán, de les noves dessaladores de Torrevieja i Águilas (Múrcia), “presentada com la gran alternativa al transvasament Tajo-Segura, mentres es continua avant amb una retallada que amenaça seriosament el futur del regadiu en el llevant espanyol”.

Galindo ha recordat que la retallada del transvasament Tajo-Segura per part del govern de Pedro Sánchez “sense cap aval tècnic comportarà pèrdues econòmiques que arribaran als 6.000 milions d’euros, la destrucció de 15.000 ocupacions i la tala de 10 milions d’arbres”.

“El que necessitem són solucions, no titulars polítics. L’aigua és un bé comú, no una arma electoral. Mentres alguns mentixen, nosaltres treballem amb rigor tècnic i legal per a garantir l’aigua a la nostra terra,” ha conclòs Galindo.

Fecha: 01/06/2025